Jong man doodgeskiet ná hy polisiebeampte met mes steek | Maroela Media
Die polisie is Woensdag na 'n huis in Rammulotsi buite Viljoenskroon in die Vrystaat ontbied, het kapt. Malebo Khosana, polisiewoordvoerder, gesê.
Sers. Frans Pieterse en konst. Paseka Maseko het by die huis ondersoek ingestel nadat 'n man die polisie ontbied het omdat sy seun die gesin deur die nag geteister en met 'n mes gedreig het.
Die seun, Thapelo Ntjato, het die twee beamptes met 'n mes aangeval toe hulle hom genader het. Pieterse is tydens die voorval in die nek en blad gesteek. Nog polisiebeamptes is na die toneel ontbied en met hul aankoms het Maseko steeds die aanvaller probeer afweer.
Ntjato het toe glo ook die ander polisiebeamptes aangeval en daar is pepersproei en ander afweermaniere gebruik om hom in bedwang te probeer bring. Dit het egter misluk, waarna hy geskiet is. Ntjato is in die arm en maag getref en hy is deur die nooddienste op die toneel dood verklaar.
Pieterse is na 'n hospitaal in Kroonstad vir mediese behandeling geneem. Hy is in 'n kritieke maar stabiele toestand.
Sake van moord en poging tot moord is aanhangig gemaak. Die onafhanklike polisieondersoekdirektoraat (Opod) ondersoek ook die saak.
VN-resolusie oor Rusland: Daarom bly SA buite stemming
Ek wens sersant Pieterse 'n spoedige herstel toe.
Sterkte en spoedige herstel aan die beseerde beamptes. Die SAP lede het reg opgetree en dit is goed dat die misdadigers sien hul nonsens gaan nie meer geduld word nie.
Die polisie moes van die begin af dieselfde gedoen het soos in die Len Cloete sage…
Besef Cele dat daar al vir n geruime tyd geen respek vir uniform bestaan nie? Vra hy die vraag oor wat die rede is? Die eerlike manne in uniform wat hulle werk doen ly onder korruptes se optrede en gedrag.
Hy sou nie die polisie so beseer het, as ons polisie vinniger kon optree nie, maar ons polisie mag mos nie optree nie, anders word hulle aangekla van polisiewreedheid.